《宿瀛东别业》
明代·程敏政

先人有别墅，宛在瀛川曲。荏苒二十年，始此一停宿。

裴𧙪原野间，百感中自触。梨花积晴皓，杨柳纷众绿。

一岁增几株，当时手栽木。白驹亦何驶，苍发忽半秃。

缅怀古贤达，矌视不可复。岂无致主心，自审诚碌碌。

君恩浩山海，不遣随窜逐。赁船走东南，日夜忧骨肉。

矧兹墓台荒，奉扫未成卜。渺渺沧波长，悠悠白日速。

明发城东门，低头愧林谷。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。